Jann Sjursen (KD), 2004-02-20:
Da Kristendemokraternes ordfører på området, fru Bodil Kornbek, ikke kan være til stede, skal jeg på hendes vegne fremføre følgende: Eliteidrættens vilkår har ændret sig markant i de senere år, og der er ingen tvivl om, at den seneste lov om eliteidrættens fremme fra 1984 er utilstrækkelig til at møde de nye udfordringer.
Behovet afspejler sig i den massive interesse og de mange input, der er kommet fra forskellige fronter i dansk eliteidræt.
En af de væsentligste ændringer i lovforslaget er afskaffelse af 15-års-reglen.
Det har været et følsomt emne i mange år i Danmark, fordi vi principielt har ønsket at trække en grænse for, hvornår et barn kunne inddrages i eliteidrættens verden.
Ud over selve sportsudøvelsen handler eliteidræt om stram disciplin og struktur, fravalg af de ting i hverdagen, som ens jævnaldrende deltager i, og ikke mindst pres og stress såvel under som efter træning og i kamp - ting, vi i Danmark har gjort en dyd ud af at holde væk fra barndommen ved at fastholde, at man skulle have en vis alder, før man stiftede bekendtskab med Team Danmark-systemet.
Erfaringerne gennem de seneste år har vist, at det er nødvendigt at sikre en forsvarlig talentudvikling af unge under 15 år gennem mere formaliserede rammer, der bl.a. kan være en modvægt til ambitiøse trænere og forældre - en opgave, som jeg er enig i at Team Danmark vil være den bedste til at varetage.
Men når det er sagt, vil jeg samtidig understrege, at kulturministeren og den nye bestyrelse bør være opmærksomme på, at Team Danmark i talentudviklingen ikke flytter aldersfokus til et spørgsmål om jo yngre, jo bedre.
Talentudviklingen skal fortsat også prioritere unge over de 15 år.
Vi har set talrige eksempler på talenter, der først har foldet sig ud i en sen alder, så balancen skal altså med andre ord fastholdes.
Et andet springende punkt i lovforslaget er den nye beslutningsstruktur for eliteidrætten i Danmark.
Kristendemokraterne finder, at kompromiset med en ottemandsbestyrelse i Team Danmark er en brugbar og konstruktiv løsning, men det undrer os imidlertid, at kulturministeren, efter at lovforslaget blev sendt i høring, har ændret i betingelserne, således at DIF nu ikke længere blot indstiller, men udpeger halvdelen af bestyrelsen. Kristendemokraterne finder det uhensigtsmæssigt for samarbejdsklimaet, at der ikke er nogen vetoret over for DIF's udpegede bestyrelsesmedlemmer, og at man giver DIF denne særstatus i arbejdet med dansk eliteidræt og dens fremtid.
Vi er tilfredse med, at de aktive og trænerne hver især har mindst én repræsentant i bestyrelsen, og håber, at indstillingsproceduren for de personer sker på præmisser, der reelt sikrer en loyal tillidsrepræsentant for de to grupper.
Jeg er enig i - det må være fru Bodil Kornbek, der er enig i det - at kommunerne bør spille en større rolle for talentudviklingen og eliteidrætten end det, der ligger i de tilladelser, de har i dag.
Udviklingen af talenter må ikke ske på bekostning af breddens ve og vel, og lovforslaget giver unægtelig kommunerne bedre muligheder for at prioritere eliten frem for bredden eller enkeltpersoner frem for fællesskabet.
Satsningen på eliteidræt handler om profilering udadtil og prestige; men det er helt centralt for Kristendemokraterne og forhåbentlig også for ministeren at sikre, at alle, uanset talent og målsætning med deres sport, også under den nye struktur fortsat har adgang til træningstider, offentlige tilskud etc.
En satsning på eliteidrætten må aldrig være på bekostning af en fortsat varetagelse af breddens interesser.
Afslutningsvis finder Kristendemokraterne det positivt, at man med lovforslaget endelig tydeliggør eliteidrættens kulturpolitiske forankring, herunder ikke mindst udviklingen af en etisk kodeks for dansk eliteidræt.
Overordnet set er partiet altså positivt over for forslaget.
Men vi er dog meget interesserede i at få en begrundelse for, hvorfor kulturministeren har tildelt Danmarks Idræts-Forbund den særstatus i indstillingsproceduren, som lovforslaget lægger op til, og vi ser meget frem til ministerens svar på det spørgsmål, tror jeg godt jeg kan hilse og sige fra ordføreren.